Det sker i form af en stævning, som trækker Kirkeministeriet i retten for uberettiget fyring af præsten. Erstatningskravet lyder på 1,3 millioner kroner. Det oplyser P4 Nordjylland. Sognepræst Mette Villads Christensen blev fyret som præst i tre sogne i Vendsyssel i 2009 efter uoverensstemmelser med en kirkesanger og dele af menigheden. Ombudsmanden afgjorde sommeren 2010, at fyringen var uberettiget og bad ministeriet genoptage sagen. Men den tidligere kirkeminister valgte at ignorere ombudsmandens indstilling. Har omsider fået fri proces Efter at have klaget over et afslag på fri proces er præsten nu endelig bevilget fri proces, så hun slipper for selv at betale. Det var Procesbevillingsnævnet, der lavede om på afslaget. Advokat Klaus Antonsen håber, at Manu Sareen vil genoverveje sagen og eventuelt afgøre den, inden en eventuel retssag kommer i gang. - Måske kan det give en åbning, at der er kommet en ny minister, siger sognepræstens advokat.

Referat:
Sagen om fyring af en sognepræst fra Vendsyssel er en af de første sager, der havner på den nye kirkeminister Manu Sareens bord.